b'\n_START_ARTICLE_\nBoris \xc5\xa0eremetev\n_START_PARAGRAPH_\nBoris Petrovit\xc5\xa1 \xc5\xa0eremetev (ven. \xd0\x91\xd0\xbe\xd1\x80\xd0\xb8\xcc\x81\xd1\x81 \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd0\xb8\xd1\x87 \xd0\xa8\xd0\xb5\xd1\x80\xd0\xb5\xd0\xbc\xd0\xb5\xcc\x81\xd1\x82\xd0\xb5\xd0\xb2, 5. toukokuuta (J: 25. huhtikuuta) 1652 Moskova \xe2\x80\x93 28. helmikuuta (J: 17. helmikuuta) 1719 Moskova) oli Ven\xc3\xa4j\xc3\xa4n keisarikunnan armeijan sotamarsalkka, joka osallistui suureen Pohjan sotaan ja Ven\xc3\xa4j\xc3\xa4n\xe2\x80\x93Turkin sotaan 1710\xe2\x80\x931711._NEWLINE_\xc5\xa0eremetev taisteli vuonna 1681 Krimin tataareja vastaan. Seuraavana vuonna h\xc3\xa4n nousi pajari-luokkaan, jonka j\xc3\xa4senet kuuluivat Ven\xc3\xa4j\xc3\xa4n ylimp\xc3\xa4\xc3\xa4n ruhtinaalliseen palvelusluokkaan. H\xc3\xa4n osallistui 1686 Moskovan suuriruhtinaskunnan ja Puolan v\xc3\xa4lisiin ikuisen rauhan neuvotteluihin. 1695-1696 h\xc3\xa4n oli mukana Azovin sotaretkill\xc3\xa4, joiden tarkoitus oli vallata Asovanmerelle p\xc3\xa4\xc3\xa4syn est\xc3\xa4v\xc3\xa4 Azovin linnake. Toinen n\xc3\xa4ist\xc3\xa4 sotaretkist\xc3\xa4 p\xc3\xa4\xc3\xa4ttyi voitokkaasti._NEWLINE_\xc5\xa0eremetev voitti Wolmar Anton von Schlippenbachin johtamat ruotsalaiset Kanepin ja Hummulin taisteluissa. Pohjan sodan ratkaisevassa Pultavan taistelussa kes\xc3\xa4ll\xc3\xa4 1709 \xc5\xa0eremetev johti Ven\xc3\xa4j\xc3\xa4n armeijan keskustaa. 1710 h\xc3\xa4n valtasi Riian._NEWLINE_Pohjan sodan jatkona k\xc3\xa4ydyss\xc3\xa4 Ven\xc3\xa4j\xc3\xa4n\xe2\x80\x93Turkin sodassa 1710\xe2\x80\x931711 \xc5\xa0eremetev osallistui Pietari Suuren johtamaan Prutin taisteluun, jonka ven\xc3\xa4l\xc3\xa4iset h\xc3\xa4visiv\xc3\xa4t. Vuonna 1715 h\xc3\xa4n johti ven\xc3\xa4l\xc3\xa4isten sotaretki\xc3\xa4 Pommeriin ja Mecklenburgiin._NEWLINE_\xc5\xa0eremetev kuoli Moskovassa 1719.'